একশো কোটির টাকার মানহানির মামলা। অমিত শাহর ছেলে জয় শাহর কোম্পানির বিরুদ্ধে আর্থিক অভিযোগ তোলার প্রায় সঙ্গে সঙ্গেই বিপাকে ‘দ্যা ওয়্যার’ পোর্টাল। 
ওই পত্রিকা রেজিস্ট্রার অফ কোম্পানিজ(আরওসি)-এর রিপোর্ট তুলে ধরে বলেছে, ২০১৩ এব‌ং ২০১৪ সালের মার্চ পর্যন্ত অমিত শাহর ছেলে জয় শাহর সংস্থা টেম্পল এন্টারপ্রাইজ প্রাইভেট লিমিটেড সামান্য ব্যবসা করেছে এবং ক্ষতি হয়েছে যথাক্রমে ৬,২৩০ টাকা এবং ১,৭২৪ টাকা। সেই সংস্থাই ২০১৪-১৫ আর্থিক বছরে ৫০ হাজার টাকার ব্যবসা করে লাভ করেছে ১৮,৭২৮ টাকা। আর ২০১৫-১৬ আর্থিক বছরে এক লাফে ওই সংস্থার টার্নওভার ৮০.৫ কোটি টাকা। সব মিলিয়ে অভিযোগ, তিন বছরে ওই সংস্থার ব্যবসা বেড়েছে ১৬ হাজার গুণ। 
এই অভিযোগ ওঠার সঙ্গে সঙ্গেই তদন্তের দাবিতে সরব হয় কংগ্রেস ও আম আদমি পার্টি। এবার বিজেপিও পাল্টা জবাব দিয়েছে। একই সঙ্গে এই খবর প্রথম প্রকাশ হয় যে পোর্টালে, তার বিরুদ্ধে একশো কোটি টাকার ফৌজদারি মানহানির মামলা জয় শাহ করতে চলেছেন বলে জানিয়েছেন রেলমন্ত্রী পিযূষ গয়াল।
রেলমন্ত্রী সাংবাদিক সম্মেলন করে বলেছে, ‘‘বিজেপি সভাপতি অমিত শাহর সম্মানহানির জন্যই এই খবর প্রকাশিত হয়েছে। এর কোনও সত্যতা নেই। ওই সংস্থা যা যা ঋণ নিয়েছে, সবই আইন মেনে। ’’ একই সঙ্গে গয়াল বলেন, জয় শাহ কোনও কিছুই গোপন করেননি ওই পোর্টালের কাছে। আইনও ভাঙেননি। তাই শীঘ্রই আমদাবাদ আদালতে মামলা করবেন জয়।
গোয়েল এদিন আরও বলেন, জয় শাহ একটি নামী কলেজ থেকে ইঞ্জিনিয়র হওয়ার পরে ব্যবসা শুরু করেন। কৃষি সামগ্রীর যে ব্যবসা তিনি শুরু করেন, তাতে খুব কমই লাভ থাকে। আর ৮০ কোটি টাকা টার্নওভার এমন কিছু বড় নয়। শেষ পর্যন্ত আর্থিক ক্ষতির মুখে সংস্থাটি বন্ধও করে দিতে হয়।